text: Caritas.by - Вялікапостныя рэкалекцыі "Карытас"- "Распаўсюджваць місію Хрыста ў свеце, асабліва між сабою"
  Вялікапостныя рэкалекцыі "Карытас"- "Распаўсюджваць місію Хрыста ў свеце, асабліва між сабою"
  Падрабязнасці: Катэгорыя: Навіны	| Апублікавана 19 Люты 2016 | Абноўлена 08 Люты 2018
  З 16 па 18 лютага прайшлі вялікапостныя рэкалекцыі для супрацоўнікаў і валанцёраў "Карытас". У гэтым годзе ўдзельнікаў ветліва прымаў цэнтр св. Лукі пры Мінска-Магілёўскім "Карытас". "Толькі Любоў годная веры"- менавіта пад такім дэвізам праходзілі рэкалекцыі, якія прамаўляў айцец Арыюш Малыска OFMCap.
  З розных куткоў Беларусі сабраліся супрацоўнікі і валанцёры, каб разам, у духу еднасці і пакоры перажыць час Вялікага Посту. Такія духоўныя практыкаванні сталі ўжо добрай традыцыяй у жыцці "Карытас" у Беларусі.
  "Міласэрнасць - гэта Любоў ва ўчынках, а ўчынкі павінны быць адлюстраваннем Таго, у Каго верым", - падкрэсліў айцец Арыюш падчас канферэнцыі. У канферэнцыях закраналіся такія тэмы, як вера, дабро і зло, асабістае духоўнае жыццё. Шмат увагі айцец-рэкалекцыяніст звяртаў таксама і на неабходнасць прымаць удзел у парафіяльных супольнасцях.
  Як азначыў айцец Арыюш, "святая Імша - гэта момант, калі Неба сутыкаецца з зямлёй", таму цэнтрам кожнага рэкалекцыйнага дня была святая Эўхарыстыя, якая збірае і яднае вакол сябе.
  Падчас рэкалекцый было дастаткова часу для асабістай малітвы, разважанняў, чытання духоўнай літаратуры і духоўных размоў са святарамі.
  Асаблівым момантам рэкалекцый стала Адарацыя Найсвяцейшага Сакрамэнту, укленчыўшы перад якім, кожны з прысутных у ціхай малітве давяраў Богу сваю працу, супрацоўнікаў і ахвярадаўцаў.